**Azi căutăm avid substituenţi**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cuvintele s-au prăbuşit deodată

Deşi din ele-am construit cândva

O lume cu metafore brodată,

Doi egocentrici. Cui îi mai păsa

Că n-avem timp şi nici măcar un spaţiu

Delimitat de zei sau de hazard,

L-am lecturat o vreme pe Horaţiu

Întinşi pe canapele de brocard.

Şi dragoste făceam în poezie,

Dar nu de-amorul artei, din plictis,

Ci dintr-o necesară nebunie

De-a merge doar pe sensul interzis.

- Cuvintele s-au revoltat, femeie,

Îmbracă astăzi strai de borangic

Și-mpodobesc Dumbrava-n curcubeie

Din flori de maci făcând un mozaic.

Dezbracă noaptea stele căzătoare

Ce se scufundă-n lacul argintiu

Și construiesc pe valuri reci altare

Să ne aștepte-n zori, dar nu mai știu

Să mă transform din rouă-n poezie

Ca-n primăvara primului sărut.

Învață-mă, că versul tău mă știe,

Să pot zbura înalt ca la-nceput!

Liliana Trif Ioan Grigoraș